Title: พระราชบัญญัติยกความผิดให้แก่ผู้ทำผิด พระราชบัญญัติลักษณะเกณฑ์ทหารและผู้ขาดหนีราชการทหารและตำรวจ พุทธศักราช 2475

พระราชบัญญัติ

พระราชบัญญัติ
ยกความผิดให้แก่ผู้ทำผิด - พระราชบัญญัติ
ลักษณะเกณฑ์ทหารและผู้ขาดหนีราชการทหาร
และตำรวจ พุทธศักราช ๒๔๗๕

ประชาธิปก ป.ร.

พระบาทสมเด็จพระปรมินทรมหาประชาธิปก
พระปกเกล้าเจ้าอยู่หัว มีพระบรมราชโองการโปรดเกล้าฯ ให้ประกาศว่า

โดยที่สภาผู้แทนราษฎรถวายคำปรึกษาว่า
สมควรยกความผิดให้แก่ผู้ทำผิด - พระราชบัญญัติลักษณะเกณฑ์ทหารและผู้ขาดหนีราชการทหารและตำรวจ

จึงทรงพระกรุณาโปรดเกล้าฯ
ให้ตราพระราชบัญญัติขึ้นไว้ด้วยความแนะนำยินยอมของสภาผู้แทนราษฎร
โดยบทมาตราต่อไปนี้

มาตรา ๑ 
พระราชบัญญัตินี้ให้เรียกว่า พระราชบัญญัติยกความผิดให้แก่ผู้ทำผิด
- พระราชบัญญัติลักษณะเกณฑ์ทหารและผู้ขาดหนีราชการทหารและตำรวจ พุทธศักราช ๒๔๗๕

มาตรา ๒[๑]  ให้ใช้พระราชบัญญัตินี้ตั้งแต่วันที่ ๑๐
กันยายน พุทธศักราช ๒๔๗๕ เป็นต้นไป

มาตรา ๓ 
บรรดาผู้ที่กระทำผิดพระราชบัญญัติลักษณะเกณฑ์ทหารโดยเหตุต่าง ๆ
ก่อนวันประกาศพระราชบัญญัตินี้ท่านให้ยกความผิดเสีย มิให้ฟ้องร้องสืบไป

มาตรา ๔ 
บรรดาทหารและตำรวจที่ถูกเกณฑ์หรืออาสาสมัคร
หรือโดยสัญญาจ้างเข้าประจำราชการทหารหรือตำรวจตามพระราชบัญญัติลักษณะเกณฑ์ทหารก่อน
พ.ศ. ๒๔๗๔ ซึ่งหนีขาดราชการนั้น ท่านให้ยกความผิดเสียมิให้เอาโทษและให้เจ้ากระทรวงสั่งปลดจากประจำการเสีย

มาตรา ๕ 
บรรดาทหารและตำรวจที่ถูกเกณฑ์หรืออาสาสมัครหรือโดยสัญญาจ้างเข้าประจำราชการทหารหรือตำรวจตามพระราชบัญญัติลักษณะเกณฑ์ทหารใน
พ.ศ. ๒๔๗๔ และใน พ.ศ. ๒๔๗๕ ซึ่งหนีขาดราชการไปก่อนวันประกาศพระราชบัญญัตินี้และยังหลบหนีอยู่นั้น
ท่านว่า ถ้าภายในเดือนธันวาคม พ.ศ. ๒๔๗๕ นี้ได้กลับเข้ามารับราชการเองแล้ว
ให้ยกความผิดเสียมิให้ฟ้องร้องเอาโทษ

ประกาศมา
ณ วันที่ ๑๐ กันยายน พุทธศักราช ๒๔๗๕ เป็นปีที่ ๘ ในรัชกาลปัจจุบัน

ผู้รับพระบรมราชโองการ
พระยามโนปกรณ์นิติธาดา
ประธานคณะกรรมการราษฎร

วศิน/ผู้จัดทำ
๒ มีนาคม ๒๕๕๒

พิมลกร/ปรับปรุง
๑๘ พฤศจิกายน ๒๕๕๖
วิชพงษ์/ตรวจ
๑๙ พฤศจิกายน ๒๕๕๖

[๑] ราชกิจจานุเบกษา
เล่ม ๔๙/-/หน้า ๓๕๗/๑๑ กันยายน ๒๔๗๕